Gudbrand Østbye

Gudbrand Østbye (født 2. oktober 1885 i Gjøvik, død 2. juni 1972) var en norsk offiser (oberst).

Etter noen års studier tok Østbye i 1906 offisersutdannelse. Han ble kaptein i 1917 og major i 1933. Fra 1929 var han sjef for Statsbanenes militærkontor.

Fra 1937 var Østbye oberst og sjef for Fjordane infanteriregiment nr 10. 9. april 1940 var dette involvert i forsvaret av Bergen sentrum. Østbye ble beordret som sjef for 4. feltbrigade, en enhet som ble mobilisert på Voss. Den deltok senere med heder i kampene langs Randsfjorden, i Ådalen og Valdres, fram til kapitulasjonen 30. april.

Etter kapitulasjonen ble Østbye, i likhet med om lag 500 andre norske offiserer, internert på Grini. Offiserene valgte Østby som sin leder og sammen forfattet de et politisk program med det mål å endre statsstyringen i Norge. Programmet var sterkt inspirert av NS-ideologi, der politiske partier og fagforeninger skulle forbys. Streikeretten skulle oppheves. Forsvaret og politiet skulle styrkes og det skulle innføres arbeidsplikt. Østbye håpet å kunne presentere dette programmet for kong Haakon VII, i den tro at dette ville få kongen til å returnere til Oslo. Møtet ble imidlertid ikke noe av, da Østbye ikke fikk reise fra Grini. Organisasjonen av NS-sympatiserende offiserer på Grini og det politiske program de utformet, har senere blitt omtalt som "offisersopprøret".    

Etter krigen skrev Østbye flere bøker om kampene før kapitulasjonen 30.april 1940:
 Krigen i Valdres – 4. brigades operasjoner i krigen 1940 (1946)
 Operasjonene på vestsiden av Mjøsa, Follebu, Gausdal (1960)	
 Operasjonene i Nord-Trøndelag (1963)	

Østbye var formann i Oslo Venstre på 1930-tallet og satt samtidig i Oslo skolestyre.

For innsatsen i april-dagene 1940 ble han tildelt St. Olavsmedaljen med ekegren. 

 Referanser 

Eksterne lenker

Kategori:Norske majorer
Kategori:Venstre-politikere i Oslo
Kategori:Norsk militært personell under andre verdenskrig
Kategori:St. Olavsmedaljen med ekegren
Kategori:Personer tilknyttet Norges Statsbaner
Kategori:Personer fra Gjøvik kommune
Kategori:Fascister
Kategori:Arméoffiserer